MFCออกโปรโมชั่น100บาทซื้อกองทุนได้
บลจ.เอ็มเอฟซี สร้างโอกาสการลงทุนให้กับผู้ถือหน่วยลงทุนทั่วไป สามารถซื้อหน่วยลงทุนด้วยเงินขั้นต่ำเพียง 100 บาท สำหรับกองทุนเปิด Hi-Div กองทุนเปิด M-Active และกองทุนเปิด MMM
1 ก.ย. 2553

บลจ.เอ็มเอฟซี สร้างโอกาสการลงทุนให้กับผู้ถือหน่วยลงทุนทั่วไป สามารถซื้อหน่วยลงทุนด้วยเงินขั้นต่ำเพียง 100 บาท สำหรับกองทุนเปิด Hi-Div กองทุนเปิด M-Active และกองทุนเปิด MMM 
นายศุภกร สุนทรกิจ รองกรรมการผู้จัดการ บลจ. เอ็มเอฟซี  เปิดเผยว่า ในขณะที่อัตราดอกเบี้ยของประเทศไทยมีแนวโน้มขาขึ้น และคาดการณ์ดัชนีตลาดหลักทรัพย์แห่งประเทศไทย มีแนวโน้มสดใส จากปัจจัยมีเงินทุนไหลเข้ามาอย่างต่อเนื่อง ดังนั้น เพื่อให้เหมาะกับสถานการณ์ตลาดเงินและตลาดทุนในปัจจุบัน บริษัทได้จัดโปรโมชั่นใหม่ล่าสุดสำหรับผู้สนใจลงทุนในกองทุนเปิดตราสารหนี้ระยะสั้น และตราสารทุนที่เป็นกองทุนเด่นของเอ็มเอฟซี ได้แก่ กองทุนเปิด MMM กองทุนเปิด Hi-Div และกองทุนเปิด M-Active
หากลงทุนตั้งแต่วันนี้ถึงวันที่ 30 ก.ย.2553 สำหรับกองทุนเปิด Hi-Div และกองทุนเปิด M-Active ลงทุนตั้งแต่ 1 ล้านบาทขึ้นไป จะได้รับเก้าอี้ Bean Bag ทรงหยดน้ำ และตั้งแต่ 2 ล้านบาทขึ้นไปจะได้รับกล้องดิจิตอล Casio รุ่น Z77/S ส่วนกองทุนเปิด MMM ลงทุนตั้งแต่ 1 ล้านบาทขึ้นไปจะได้รับตู้อบนึ่งย่างขนาด 9 ลิตร และลงทุนตั้งแต่ 2 ล้านบาทขึ้นไปจะได้รับเครื่องปั่นอเนกประสงค์และอุปกรณ์ และพิเศษยิ่งขึ้นสำหรับผู้ที่ลงทุนกองทุนเปิด MMM  ตั้งแต่วันนี้ถึงวันที่ 30 ธ.ค.นี้ ทุกๆ 5 ล้านบาทจะได้รับบัตรของขวัญเซ็นทรัลมูลค่า 2,500 บาท ทั้งนี้ต้องเป็นไปตามเงื่อนไขที่กำหนด สามารถสอบถามรายละเอียดและเงื่อนไขเพิ่มเติมที่บลจ.เอ็มเอฟซี 
บลจ.เอ็มเอฟซียังได้ยกเว้นค่าธรรมเนียมการขายหน่วยลงทุนให้กับผู้สนใจลงทุนในกองทุนเปิด Hi-Div และกองทุนเปิด M-Active สำหรับยอดการลงทุนตั้งแต่วันนี้ถึง 30 พ.ย.นี้ ส่วนกองทุนเปิด MMM ไม่มีค่าธรรมเนียมการขายหน่วยลงทุน นอกจากนี้เพื่อให้ผู้สนใจได้มีโอกาสลงทุนในกองทุนดังกล่าวเพิ่มมากขึ้น เอ็มเอฟซีจึงกำหนดจำนวนเงินขั้นต่ำเพียง 100 บาทสำหรับการลงทุนของกองทุนเปิด Hi-Div กองทุนเปิด M-Active และกองทุนเปิด MMM ตลอดไปอีกด้วย
นายศุภกร กล่าวเพิ่มเติมว่า จากข้อมูล ณ วันที่ 25 ส.ค.2553 กองทุนเปิด Hi-Div และกองทุนเปิด MMM เป็นกองทุนที่มีผลงานโดดเด่นสามารถชนะเกณฑ์มาตรฐานกองทุนได้ทุกช่วงเวลา และสร้างความพึงพอใจให้แก่ผู้ถือหน่วยลงทุนได้เป็นอย่างดี โดยกองทุนเปิด Hi-Div ซึ่งเน้นลงทุนหุ้นในตลาดหลักทรัพย์แห่งประเทศไทยที่มีการจ่ายเงินปันผลที่ดีและสม่ำเสมอมาตลอดอย่างน้อย 3 ปีย้อนหลัง หรือมีศักยภาพในการจ่ายเงินปันผลที่มีแนวโน้มเพิ่มขึ้นอย่างต่อเนื่อง ได้ประสบความสำเร็จในการบริหารกองทุนเป็นอย่างดี โดยตั้งแต่จัดตั้งกองทุนมาปีกว่า กองทุนเปิด Hi-Div สามารถจ่ายเงินปันผลให้แก่ผู้ถือหน่วยลงทุนไปแล้วรวมกว่า 90 ล้านบาท ซึ่งผู้ถือหน่วยลงทุนของกองทุนเปิด Hi-Div ได้รับเงินปันผลไปแล้ว 6 ครั้ง รวมหน่วยลงทุนละ 6.88 บาท   
กองทุนเปิด Hi-Div มีผลการดำเนินงานย้อนหลัง 3 เดือนเท่ากับ 31.71% ชนะเกณฑ์มาตรฐานกองทุนซึ่งเท่ากับ 22.63% ผลการดำเนินงานย้อนหลังของกองทุน 6 เดือนเท่ากับ 38.46% ชนะเกณฑ์มาตรฐานกองทุนซึ่งเท่ากับ 23.35% ผลการดำเนินงานย้อนหลังของกองทุน 1 ปีเท่ากับ 60.41% ชนะเกณฑ์มาตรฐานกองทุนซึ่งเท่ากับ 34.95% และผลการดำเนินงานย้อนหลังตั้งแต่จัดตั้งกองทุนเท่ากับ 130.50% ชนะเกณฑ์มาตรฐานกองทุนซึ่งเท่ากับ 101.82% 
กองทุนเปิด MMM ซึ่งเน้นลงทุนในตราสารหนี้หรือตราสารทางการเงินระยะสั้นอายุไม่เกิน 1 ปี และเงินฝาก โดยล่าสุดมูลค่าทรัพย์สินสุทธิเติบโตกว่า 5,500 ล้านบาท สะท้อนถึงการตอบรับที่ดีจากผู้สนใจลงทุน ทั้งนี้ผลการดำเนินงานย้อนหลัง ณ วันที่ 25 ส.ค.2553 กองทุนเปิด MMM มีผลงานย้อนหลัง 3 เดือน อยู่ที่ 0.93% ชนะเกณฑ์มาตรฐานกองทุนซึ่งอยู่ที่ 0.89%  ผลงานย้อนหลัง 6 เดือน อยู่ที่ 0.94 %ชนะเกณฑ์มาตรฐานกองทุนซึ่งอยู่ที่ 0.78% ผลงานย้อนหลัง 1 ปี  อยู่ที่ 0.97% ชนะเกณฑ์มาตรฐานกองทุนซึ่งอยู่ที่ 0.77% ผลงานย้อนหลัง 3 ปี อยู่ที่ 1.95% ชนะเกณฑ์มาตรฐานกองทุนซึ่งอยู่ที่ 1.67% และผลงานย้อนหลังตั้งแต่จัดตั้งกองทุน 14.50% ชนะเกณฑ์มาตรฐานกองทุนซึ่งอยู่ที่ 13.79% เป็นผลการดำเนินงานต่อปี (Annualized) ยกเว้นผลการดำเนินงานตั้งแต่จัดตั้งกองทุน
สำหรับกองทุนเปิด M-Active เน้นลงทุนในหุ้นในตลาดหลักทรัพย์แห่งประเทศไทย ที่มีปัจจัยพื้นฐานดีและมีแนวโน้มการเติบโตสูงในระยะปานกลางถึงระยะยาวและมีสภาพคล่องสูง เพื่อสามารถปรับพอร์ตการลงทุนได้ทันต่อสถานการณ์ นอกจากนี้แล้ว ยังอาจลงทุนในสัญญาซื้อขายล่วงหน้าใน SET 50 Index Futures เพื่อเพิ่มประสิทธิภาพในการบริหารกองทุน โดยจะสร้างโอกาสรับผลตอบแทนเพิ่มขึ้นเมื่อดัชนีตลาดหลักทรัพย์ปรับตัวสูงขึ้น และช่วยลดความเสี่ยงในกรณีดัชนีตลาดหลักทรัพย์ปรับตัวลดลง และมีนโยบายจ่ายเงินปันผลอย่างน้อยปีละครั้งในอัตราไม่น้อยกว่า 30% ของกำไรสุทธิหรือกำไรสะสม 
ทั้งนี้ ณ วันที่ 25 ส.ค.2553 ผลการดำเนินงานย้อนหลัง 3 เดือนของกองทุนอยู่ที่ 23.14% ขณะที่เกณฑ์มาตรฐานกองทุนอยู่ที่ 22.63% และผลการดำเนินงานย้อนหลังตั้งแต่จัดตั้งกองทุนอยู่ที่ 18.76% ขณะที่เกณฑ์มาตรฐานกองทุนอยู่ที่ 23.35% โดยมูลค่าหน่วยลงทุน ณ วันที่ 31 ส.ค.2553 เท่ากับ 12.3596 บาทต่อหน่วยลงทุน